Cakaj: Kufiri Shqipëri-Kosovë nuk duhet të ekzistojë 
Ministri në detyrë i jashtëm i Shqipërisë ishte për vizitë në Kosovë
Në Kosovë për vizitë po qëndron ministri në detyrë i Jashtëm i Shqipërisë, Gent Cakaj i cili zhvilloi gjatë ditës takime me udhëheqësit e institucioneve të vendit. Ata folën për idenë e zhbërjes së kufirit mes Kosovës e Shqipërisë si dhe për bashkërendimin politik e ekonomik mes të dyja vendeve. Më hollësisht nga Prishtina njofton korrespondentja jonë, Edlira Bllaca. Ministri në detyrë i jashtëm i Shqipërisë, Gent Cakaj, tha të mërkurën se kufiri me Kosovën nuk duhet të ekzistojë fare dhe duhet të hiqet menjëherë në mënyrë që dy vendet të gëzojnë liri të pakufizuar qarkullimi e mundësi për ndërveprim ekonomik. Ai i bëri këto komente në Prishtinë, ku po qëndron në një vizitë zyrtare, gjatë së cilës po zhvillon takime me udhëheqësit e institucioneve të Kosovës. Ministri Cakaj tha se Kosova e Shqipëria aktualisht kanë një kufi simbolik e që sipas tij nuk duhet të ekzistojë. Presidenti i Kosovës Hashim Thaçi tha se duhet një dinamikë e re e bashkërendimit ndërmjet Prishtinës e Tiranës për të çuar përpara interesat e të dyja vendeve. Kosova dhe Shqipëria synojnë të mbajnë një mbledhje të përbashkët të qeverive në fund të muajit mars në Shkodër, për të rritur bashkëpunimin ndërmjet dy vendeve. Ministri i punëve të Jashtme dhe Diasporës në Kosovë, Glauk Konjufca tha se marrëveshjet që janë arritur deri tash duhet të zbatohen ndërsa ngriti si shqetësim çështjen e shkëmbimeve tregtare. Të dy ministrat shprehën ndërkaq nismat që synojnë të rrisin bashkëpunimin në fushën e diplomacisë. Ministri, Gent Cakaj paralajmëroi nënshkrimin e dy marrëveshjeve që lidhen me ndarjen e shpenzimeve dhe detyrave për fillimin e një fushate për lobimin e njohjes së Kosovës dhe bartjen e përvojave për integrime evropiane. Të dy vendet kanë firmosur deri më tani 77 marrëveshje bashkëpunimi, por një pjesë e tyre kanë mbetur në letër.